अलवर। मेगाहाईवे से सूर्य नगर को जोड़ने वाली 200 फुट रोड का निर्माण 10 वर्ष से सरकारी कार्यशैली के कारण अटका है। भूमि के खातेदार जहां 25 प्रतिशत विकसित भूमि की मांग पर अड़े हैं, वहीं यूआईटी के अधिकारियों राज्य सरकार के बीच विकसित भूमि को लेकर पत्रों की खानापूर्ति चल रही है।
यूआईटी की ओर से दो बार सरकार को खातेदारों को मुआवजे की जगह विकसित भूमि देने के प्रस्ताव भेजे गए, लेकिन सरकार ने कोई जवाब नहीं दिया। न्यास द्वारा वर्ष 2005 में सूर्य नगर को बाईपास सड़क से मिलाने वाली 200 फुट सड़क योजना की शुरुआत की गई थी। यूआईटी के तत्कालीन अधिकारियों ने 2006 में न्यास से नकद अवार्ड देने के लिए किसानों का राजी कर लिया।
वर्ष2008 में लगभग 2 करोड़ रुपए का अवार्ड पास हो गया। यूआईटी ने इसी साल ग्रेवल सड़क का निर्माण शुरू कर दिया। इसके बाद जमीनों के भाव अचानक बढ़ गए। किसानों ने नकद अवार्ड की जगह 20 प्रतिशत विकसित आवासीय तथा 5 प्रतिशत व्यावसायिक भूमि की मांग यूआईटी से कर दी। लोगों को सड़क की सहूलियत मिले, इसके लिए यूआईटी ने 24 सितंबर 2008 को न्यास की बैठक में खातेदारों के पक्ष में निर्णय लिया।
यूआईटी ने इस निर्णय को स्वीकृति के लिए 21 जनवरी 2009 को नगरीय विकास विभाग जयपुर के उप सचिव को भेजा, लेकिन कोई जवाब नहीं आया। इसके बाद इस सड़क के निर्माण के लिए यूआईटी ने 24 मई 2013 को एक और पत्र नगरीय विकास विभाग को भेजा। इसमें इस बार 15 प्रतिशत विकसित मिश्रित भूमि का प्रस्ताव भेजा। ढाई साल से अधिक का समय हो गया, लेकिन अब तक कोई निर्णय नहीं हुआ है।
अवार्ड का पैसा यूआईटी के पास
यूआईटी ने 2008 में 19 खातेदारों के 51 खसरों की जमीन के लिए 1 करोड़ 94 लाख 87 हजार 906 रुपए का अवार्ड घोषित किया। सड़क के लिए 18.32 हैक्टेयर भूमि अवाप्त की। तीन खातेदारों की लगभग 19 लाख रुपए की राशि ही न्यास की ओर से कोर्ट में जमा कराई गई, बाकी राशि अब तक यूआईटी के पास है।
अवाप्ति की प्रक्रिया पूरी हो चुकी है। खातेदारों से 31 अगस्त 2015 तक विकल्प मांगे थे। सभी ने 25 प्रतिशत विकसित भूमि की मांग की है। यह प्रस्ताव जल्द राज्य सरकार को भेजा जाएगा। -सोहनसिंह नरुका, तहसीलदार, यूआईटी
तत्कालीन कलेक्टर ने जमीन एक्वायर करते वक्त 25 प्रतिशत विकसित भूमि देने का आश्वासन दिया था परंतु आज तक किसी किसान को कोई भूमि स्वीकृत नहीं की गई है। आज भी किसान भूमि के लिए भटक रहे हैं। दस दिन में यदि किसानों को भूमि नहीं दी तो भूख हड़ताल एवं धरना-प्रदर्शन करेंगे। -जमशेदखान, सरपंच ग्राम मन्नाका
सड़क बनने पर होगा यह फायदा
मेगाहाईवे से सूर्य नगर तक सड़क का निर्माण होगा तो पुराने दिल्ली रोड पर यातायात का दबाव कम होगा। हनुमान सर्किल से बख्तल चौकी पर आएदिन सड़क हादसे होते हैं। अब तक सैकड़ों लोगों की जान जा चुकी है। सड़क बनने से हादसे घटेंगे। साथ ही इलाके का विकास होगा।
एक करोड़ रु. खर्च के बाद भी सड़क अधूरी
मेगाहाईवे से सूर्य नगर तक लगभग 2.5 किलोमीटर लंबी सड़क बननी है। इसमें मन्नाका, खुदनपुरी अलवर शहर के खातेदारों की जमीन अवाप्त की गई है। सड़क निर्माण कार्य पर अब तक यूआईटी एक करोड़ रुपए खर्च कर चुकी है, फिर भी अभी यह रोड अधूरा पड़ा है।
यूआईटी को सड़क के लिए जितनी जमीन की जरूरत है, वह ले ले। बाकी जमीन को कन्वर्ट कर छोड़ दे। हमें कोई एतराज नहीं हैं। -बरकतखान, खातेदार
यूआईटीसे हमें डीएलसी दर पर जमीन का पैसा नहीं चाहिए। यह काफी पुरानी रेट है। अगर जमीन लेनी है तो 25 प्रतिशत विकसित भूमि हमें दी जाए। -सन्नूखान, खातेदार
अलवर. मेगा हाईवे से सूर्य नगर को जोड़ने वाला 200 फुट रोड जो 10 साल से अधूरा पड़ा है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva